  Туспуктэм: Анжелика Тихонова Наталия Сильвестрова Тол – макем шулдыр вакыт! Лымыен шобыртэм музъем, писпуос, коркаос, кынмем шуръёс но тыос. Инкуазь чебереныз паймытэ, ас бордаз кыске. Нош кыӵе зол шумпото толлы пиналъёс. Дыр вуиз лымыын погылляськыны, нискыланы, лымыен лэзьяса шудыны. Нылпиос туала вакытэ кыӵе гинэ тунсыко шудон уг малпало. Нош кызьы меда вашкала дыръёсы удмурт пиналъёс но егитъёс тол нуналъёсты ортчытӥзы, маин асьсэзыз шулдыртылӥзы? Та юанлы валэктон утчаса, иворъёсъя «Удмуртия» агентстволэн корреспондентэз Удмурт кун университетысь Удмурт кылосбуръя, финно-угроведениея но журналистикая институтысь удмурт литературая но Россиысь калыкъёслэн литературазыя кафедралэн доцентэзлы, кылосбур тодосъя кандидатлы Галина Шушаковалы вазиськиз. Котькыӵе нылпи шудыны яратэ, шудон пыр со улонэз тодэ, котыр дуннеен тодматске. Удмуртъёслэн шудонъёссы кырын но корка пушкын шудонъёслы, пичи пиналъёслы но егитъёслы шудонъёслы люкиськылӥзы. Соос сямъёсынызы, пуштросэнызы висъяськизы. Пичи пиналъёс котьку но кыре кыстӥсько: коть гужем, коть толалтэ, нылпилэн эшъёсыныз кырын шудэмез потэ. Тол куазен лымыын шудон – пиналъёслэн одӥгез яратоно ужзы, дыр, сокем трос шумпотон соослы со вае. Вашкала дыръёсы нылъёс асьсэлы олокыӵе но мунёос но корка лэсьтылӥзы, отын изён интыез но луэ вал. Пиос асьсэлы лымылэсь гу, пещера выллем, лэсьтылӥзы. « Лымыын сыӵе шудонзы туж тунсыко луэ – нылпи дасяське вуоно улонлы: нылъёс дасясько анай луыны, пиос дасясько атай луыны. Со бордысь ни герӟаськемын со, шудонъёс но отысь потэмын » Галина Шушакова, Удмурт кылосбуръя, финно-угроведениея но журналистикая институтысь удмурт литературая но Россиысь калыкъёслэн литературазыя кафедралэн доцентэз Нылпиослэн но егитъёслэн мукетыз яратоно шудонзы – нискылан. Бадӟым дӧдьыез кутыса, соос гурезь йылысь дэмен нискылазы, тужгес но Вожодыре. Галина Шушакова нискыламлэсь йылол сямзэ пусъе. Мӧйыос егитъёсты нискыланы косо вылэм, ю-нянь будэмлы умой карон понна. « Кызьы ке нискылтӥз тынад дӧдьыед, сокем умойгес, кузьгес, пе, будоз тынад ю-нянед » Галина Шушакова, Удмурт кылосбуръя, финно-угроведениея но журналистикая институтысь удмурт литературая но Россиысь калыкъёслэн литературазыя кафедралэн доцентэз Туспуктэм: Воршуд (vorshud.unatlib.ru) Асьме палан тол кема кыстӥське. Нуналъёс вакчиесь, уйёс кузесь луо. Соин ик удмуртъёслэн корка пушкын шудонъёссы трос гинэ вал. Тужгес но вашкалаез лодӥгаен шудон луэ. Удмуртъёс пӧлын со туж вӧлмемын вал. Лодӥга – со ыжъёслэн пыдес ёзвиосысьтызы лыос. « Сое (лодӥгаез - ред. ) люкало вал юри пиналъёслы, куасьто вал сое, со чылкыт собере луэ. Сое куяло вал, кызьы пуксе со лодӥга учко вал, лыдъяло, кин ворме. Солэн аслаз правилоосыз-законъёсыз вал, ваньзы сое тодо вал. Али соосты тодӥсь туж ӧжыт » Галина Шушакова, Удмурт кылосбуръя, финно-угроведениея но журналистикая институтысь удмурт литературая но Россиысь калыкъёслэн литературазыя кафедралэн доцентэз Шудӥсьёс ӝӧк сьӧры пуксё. Нырысь быръё, кин шудонэз кутскоз, бӧрысь лодӥгаез куяло. Кинлэн вольыт палыныз усем лодӥгаез (сое «тол» нимало вал) тросгес, со, ӝок вылысь вань лодӥгаез люкаса, выльысь соосты куя. Шудӥсь лыдъя, кӧня лодӥгаез паро (одӥг кадь палынызы усем) луиз но соосты аслыз басьтэ. Кин тросгес лодӥга люканы быгатӥз, вормисен лыдъяське. Мукетыз шудон сярысь Лидия Долганова но Игорь Морозовлэн «Игры и развлечения удмуртов» книгаязы гожтэмын. Кылсярысь, Пичи Пурга ёросысь Бобья-Уча гуртысь пичи нылъёс пазьгыса шудонэн шудыны туж ярато вал. Шудыны 20-50 котыр векчи вакчи бодыос люкаллязы. Соосты ӵемысь буяло вал. Шудӥсьёс ӝӧк сьӧры интыясько. Шудонэз кутскись бодыосты, кияз кырмыса, ӝок вылэ куштэ. Палэнэ пезьдэмъёссэ соку ик аслыз каре, кылемзэ одӥген-одӥген потта. Нош мукетъёссэ бодыосты кыскаку, интыысьтыз выртыны уг яра вал. Вырӟиз ке, мукетыз шудӥсь со бодыосты нош ӝок вылэ куштэ но озьы ик кысканы кутске. Та шудонэн вань бодыос бырытозь шудӥзы. Люкам бодыосты лыдъяса, вормисез бырйылӥзы. Галина Шушакова ӝоквыл шудонъёслэсь огазеян кужымзэс пусъе. Озьы ик пичи нылъёс коркан мунёен шудӥзы. Мунёос асьсэс яке анайёссы, апайёссы лэсьтылӥзы, диськут солы вуризы. « Мон 4-тӥ классозь ачим весь мунё вурыса шудӥ, мунёос ӧй вал, асьмеос вуриськом, модель лэсьтӥськом, йырси лэсьтӥськом » Галина Шушакова, Удмурт кылосбуръя, финно-угроведениея но журналистикая институтысь удмурт литературая но Россиысь калыкъёслэн литературазыя кафедралэн доцентэз Егӥтъёс но шудыны туж яратылӥзы. Толалтэ ӝытъёсы соос пукон корка люкаськылӥзы, отын вераськылӥзы, куиж ужаллязы, шудылӥзы но. Одӥгез вашкалаез мадӥськон, мадькылъёсты веран луэ. Одӥгез маде, мукетъёсыз со мадӥськонэз тодыны, мар луэмзэ шедьтыны туртто. Со огдыре шудон но, йырвизен сынан но луэ. Мадькылын арбериез уг нимало, солэсь туссэ яке кыӵе ке люкетсэ гинэ верало. « Мадчкыны кутско вал адями бордысен, собере уже корка котыр, собере бакчае, ураме пото. Со пространство адями бордысен кутскыса паськыта » Галина Шушакова, Удмурт кылосбуръя, финно-угроведениея но журналистикая институтысь удмурт литературая но Россиысь калыкъёслэн литературазыя кафедралэн доцентэз Туспуктэм: Актовый зал УдГУ (vk.com/aktzaludsu) Удмуртъёс Вожодырозь мадиськылӥзы, со бере уг лэзё ни вал. Соос мадькыл веран вордсконо пудо-животлы люкетыны, алама карыны быгатэ вал шуыса оскизы. « Кылыныд, пе, медад люкеты инкуазьлы, шаян кылыныд. <…> Мадиськонын олокыӵе но эротической пуштросъёсыз вань, шаянэз но вань, серекъян но » Галина Шушакова, Удмурт кылосбуръя, финно-угроведениея но журналистикая институтысь удмурт литературая но Россиысь калыкъёслэн литературазыя кафедралэн доцентэз Вожодыр бере чакласькыса вераськыны тыршизы. Егитъёслэн тросэз шудонъёссы тодматсконэн, туган шедьтонэн герӟаськемын вал. Тужгес но яратӥзы чупаськыса шудыны. Егитъёс асьсэлы номеръёс тыризы: пиос куто чётной номерен, нош нылъёс – нечётной. Шудӥсьёс ог-огзылэсь номерзэс уг тодо. Кинэ ке корка шоры пукто вал. Ныл ке со, вера чётной номер, пи ке – нечётной. Озьы со аслыз пар быръе. Борысь пӧрмем парез ваӵе тыбыр пуксьыто но куинёзь лыдъяло. Пияшлы но нылашлы йырзэс паллянэ яке бурпала берыктыны кулэ. Соос ваче учко ке, чупаськыны кулэ яке ӟыгыртӥськыны, нош уг ке, иське, ӧз удалты. Ӵемысь сыӵе шудонъёсын вуоно кузпалъёс ог-огенызы тодматскылӥзы. Шудон со огшоры шулдыръяськон гинэ ӧвӧл. Солэн одӥгез валтӥсь умжупез огазеян вал. Малы ке шуоно удмуртъёслэн улонзы деменлыкен герӟаськемын. Соос ӵош ужазы но, шулдыръяськизы но.  « Со шудон дыръя огазеяськонлэн кужымез озьы ик выжыны кулэ вал ужанэ но. Осконъёс вал, ӵош шудӥськод-серектӥськод ке, ӵош умой, огкылысь ужаны но луэ. Вашкалаос оско вал солэн магической кужымезлы, но али асьмеос психологической аспӧртэмлыкез чакласьком » Галина Шушакова, Удмурт кылосбуръя, финно-угроведениея но журналистикая институтысь удмурт литературая но Россиысь калыкъёслэн литературазыя кафедралэн доцентэз Оскиськом, туала пиналъёс но егитъёс шутэтскон нуналъёссэс озьы ик огазе люкаськыса, телевизор, компьютер яке телефон эрканъёслэсь палэнын, ортчытыны быгатозы шуыса.  Тодэ вайытом, азьвылгес выль ар ӝӧк пуктон сярысь терапевтэн но диетологен Екатерина Пятышинаен вераським.  Тегъёс: Удмуртия Лулчеберет удмуртъёс Тол пиналъёс  